[{"text_idx": "#000000", "text": "HafanLlywodraethuCyrff LlywodraethuPapurau llywodraethuCyrff CynghoriCysylltwch a\u0302 niEnglishCymraeg"}, {"text_idx": "#000004", "text": "Yn Ystyried Buddsoddi?Chwilio am Fuddsoddiad?"}, {"text_idx": "#000005", "text": "Y Newyddion DiweddarafDigwyddiadau ar y gweill"}, {"text_idx": "#000006", "text": "Creu llwyddiant cynaliadwy a chymunedau sy\u2019n ffynnu yn Ne-ddwyrain Cymru"}, {"text_idx": "#000008", "text": "Bu gwaith adfywio a buddsoddiad sylweddol yn y rhanbarth dros yr ychydig ddegawdau diwethaf, i ailddatblygu ardaloedd o ddiwydiant trwm a chreu parciau busnes, tai a mentrau hamdden newydd. Mae prosiectau wedi cynnwys gwaith adfywio Bae Caerdydd ac ailgyflwyno gwasanaeth rheilffordd i deithwyr i Lynebwy, ynghyd a\u0302 gwaith seilwaith ffyrdd sylweddol."}, {"text_idx": "#000009", "text": "Cysylltu pobl, eu huchelgeisiau a'r cyfleoedd i wireddu eu gwir botensial. Meithrin yr amodau gorau ar gyfer sicrhau llwyddiant busnesau a chydlyniant cymunedol, trwy fuddsoddiadau a dargedir ym maes cyfathrebu digidol o'r radd flaenaf. Creu seilwaith trafnidiaeth integredig arloesol, sy'n cysylltu mannau fforddiadwy a hygyrch i fyw, gweithio a chwarae."}, {"text_idx": "#000010", "text": "Sbarduno buddsoddiad mewn parhad, gan roi bywyd i glystyrau diwydiannol allweddol. Partner y gellir ymddiried ynddo sy'n galluogi cwmni\u0308au i arloesi a gwireddu eu llawn botensial. Lluniwr hybiau o bwys economaidd, gan greu effaith lluosydd sy'n cynnal cadwynau cyflenwi lleol a rhanbarthol yn ogystal a\u0302'r economi sylfaenol ehangach."}, {"text_idx": "#000011", "text": "Canolbwynt ar gyfer creu'r amodau ar gyfer sicrhau bod ein busnesau a'n pobl yn y sefyllfa orau i wynebu'r dyfodol. Ymddwyn fel carreg sylfaen i helpu'r rhanbarth i addasu, i feddwl o'r frest, ac i oresgyn cyfnodau o dyrfedd economaidd neu aflonyddwch cymdeithasol."}, {"text_idx": "#000012", "text": "Mae\u2019r rhanbarth o bwys economaidd uchel i Gymru gan ei fod yn gyfrifol am tua 50% o gyfanswm allbwn economaidd economi Cymru, ac felly mae llwyddiant economi Prifddinas-Ranbarth Caerdydd yn ffactor sylweddol ym mherfformiad economaidd Cymru gyfan. O gofio\u2019i dreftadaeth ddiwydiannol, mae ganddo nifer o fusnesau gweithgynhyrchu angori yn y sectorau awyrofod, amddiffyn a modurol. Mae\u2019n gartref i 50,000 o fusnesau lleol."}, {"text_idx": "#000013", "text": "Yn ogystal, mae ei sylfaen fusnesau yn gynyddol amrywiol, a cheir clystyrau busnes cystadleuol yn dod i\u2019r amlwg mewn meysydd yn cynnwys seiber, lled-ddargludyddion cyfansawdd, gwyddorau bywyd, a\u2019r diwydiannau creadigol. Mae\u2019n gartref i dair prifysgol, ac yn meddu ar bobl fedrus; mae gan gyfran uchel o\u2019r boblogaeth gymwysterau ar lefel gradd neu gyfatebol. Mae prif ddinas fywiog wrth ei wraidd sydd a\u0302 chyfleusterau diwylliannol a chwaraeon rhagorol, mae amgylchedd amrywiol o arfordir, coedwigoedd a pharciau yn nodweddiadol ohono, ac mae adroddiadau hysbys ynghylch lefel uchel iawn y safon byw a llesiant y ceir yno."}, {"text_idx": "#000014", "text": "Ein nod yw manteisio ar ein hunaniaeth unigryw a'n gallu i hybu economi Cymru. Mae'r Brifddinas-Ranbarth yn un balch o fewn y Deyrnas Unedig ac mae hynny'n cynnig llwyfan ar gyfer bod yn uchelgeisiol."}, {"text_idx": "#000015", "text": "Mae cydweithio'n digwydd ar draws ffiniau'r sector cyhoeddus, y sector preifat, sefydliadau addysgol a'n cymunedau er mwyn gwneud y gorau o'r cyfleoedd y mae ein maint cyfunol yn eu cynnig, er budd pawb."}, {"text_idx": "#000016", "text": "Mae enw da'n perthyn i'r rhanbarth fel rhywle gwych i fyw, gweithio a chwarae. Mae'r bobl sy'n byw yma'n falch o'n safon byw, ein diwylliant, ac o'r harddwch naturiol sydd ar drothwy ein drysau."}, {"text_idx": "#000017", "text": "Mae'r rhanbarth yn ceisio'n weithredol i ddenu pobl, busnesau a mewnfuddsoddiad o farchnadoedd byd-eang, yn ogystal ag o rannau eraill o'r DU."}, {"text_idx": "#000018", "text": "Mae gennym wyth sector blaenoriaeth y mae gennym gryfderau cymharol a manteision cystadleuol ynddynt."}, {"text_idx": "#000019", "text": "Mae lled-ddargludyddion cyfansawdd yn darparu\u2019r dechnoleg sylfaenol sydd y tu o\u0302l i\u2019r rhan fwyaf o nwyddau a gwasanaethau uwch-dechnolegol heddiw, gan gynnwys ffonau clyfar, synwyryddion, a dyfeisiau cyfathrebu ffeibr optig."}, {"text_idx": "#000020", "text": "Y tu allan i Lundain, Cymru sydd a\u0302\u2019r economi ddigidol sy\u2019n tyfu cyflymaf, ac mae twf y sector cyllid a phroffesiynol yng Nghymru wedi arwain at ddiwydiant technoleg ariannol sy\u2019n ffynnu."}, {"text_idx": "#000021", "text": "Mae seiberddiogelwch yn un o bileri craidd strategaeth ryngwladol Llywodraeth Cymru, ac yn un o sectorau blaenoriaeth y Prifddinas-Ranbarth o safbwynt twf economaidd."}, {"text_idx": "#000022", "text": "Mewn sawl ffordd, mae deallusrwydd artiffisial yn sylfaenol i\u2019r gwaith trawsnewidiol sy\u2019n mynd rhagddo mewn llawer o\u2019r sectorau blaenoriaeth eraill."}, {"text_idx": "#000023", "text": "Cydnabyddir bod Prifddinas-Ranbarth Caerdydd yn un o ganolfannau cynhyrchu cyfryngau mwyaf y DU y tu allan i Lundain."}, {"text_idx": "#000024", "text": "Mae\u2019r sector gwyddorau bywyd yn anferth, ond ym Mhrifddinas-Ranbarth Caerdydd ceir ffocws penodol ar ddyfeisiau a diagnosteg feddygol."}, {"text_idx": "#000025", "text": "Mae trafnidiaeth gyhoeddus well yn sylfaenol i dwf economaidd cynaliadwy, ac mae hefyd yn cynnig buddion gwirioneddol i bobl."}, {"text_idx": "#000026", "text": "Ystyrir bod defnyddio ynni a\u0302 charbon isel, a chreu\u2019r amodau ar gyfer trawsnewid i economi a chymdeithas garbon niwtral ym Mhrifddinas-Ranbarth Caerdydd, yn alluogwyr allweddol o safbwynt sicrhau adfywio economaidd, ac maent yn hanfodol i\u2019r broses o wella iechyd a llesiant ein cymunedau."}, {"text_idx": "#000027", "text": "Mae\u2019r rhain yn cynrychioli meysydd galluogi allweddol sy\u2019n hanfodol ar gyfer cyflawni ein huchelgais o fod yn gysylltiedig, yn gystadleuol ac yn wydn."}, {"text_idx": "#000028", "text": "I gystadlu\u2019n effeithiol yn economi fyd-eang heddiw, mae\u2019n hanfodol bwysig cael hyder mewn gweithlu hyfedr, hyblyg a dibynadwy."}, {"text_idx": "#000029", "text": "Mae darparu gwasanaethau digidol o\u2019r radd flaenaf yn rhoi sbardun ar gyfer arloesi a chreu ffrydiau busnes newydd, sydd, yn eu tro, yn arwain at dwf economaidd, cynhwysiant cymdeithasol a chydlyniant cymdeithasol."}, {"text_idx": "#000030", "text": "Mae tai da yn un o\u2019r elfennau allweddol sy\u2019n pennu safon byw, ond i lawer o bobl ym Mhrifddinas-Ranbarth Caerdydd, mae cael cartref modern o ansawdd da yn angen nad yw wedi\u2019i ddiwallu."}, {"text_idx": "#000031", "text": "Arloesedd yw conglfaen ffyniant a thwf economaidd parhaus. Yn o\u0302l adroddiad gan McKinsey, mae 84% o swyddogion gweithredol yn dweud bod eu llwyddiant yn y dyfodol yn dibynnu ar arloesi."}, {"text_idx": "#000032", "text": "Y newyddion diweddaraf yn y rhanbarth"}, {"text_idx": "#000039", "text": "Mae lled-ddargludyddion cyfansawdd yn darparu\u2019r dechnoleg sylfaenol sydd y tu o\u0302l i\u2019r rhan fwyaf o nwyddau a gwasanaethau uwch-dechnolegol heddiw, gan gynnwys ffonau clyfar, synwyryddion, a dyfeisiau cyfathrebu ffeibr optig. Maent yn gweithio ar gyflymderau llawer cyflymach na lled-ddargludyddion traddodiadol sy\u2019n seiliedig ar silicon, ac yn cynnig priodweddau ffotonig a ddefnyddir mewn amrediad eang o dechnolegau synhwyro ac ym maes cyfathrebu optegol. Mae lled-ddargludyddion, ar ffurf silicon a chyfansawdd, wrth wraidd llawer o\u2019r technolegau a geir heddiw. Heb led-ddargludyddion, mae\u2019n wir na fyddai llawer o\u2019r dyfeisiau a\u2019r cymwysiadau rydym yn ddibynnol arnynt yn bodoli, ond nid yw\u2019r deunyddiau hyn a lunnir ar raddfa atomaidd yn derbyn llawer o sylw ymhlith brandiau\u2019r defnyddwyr yr ydym mor gyfarwydd a\u0302 nhw."}, {"text_idx": "#000040", "text": "Fel y genhedlaeth nesaf o led-ddargludyddion, caiff lled-ddargludyddion cyfansawdd eu defnyddio ym mhopeth o 5G i\u2019r rhyngrwyd pethau, gan gynnwys meysydd roboteg, gofal iechyd, cerbydau awtomatig ac ynni effeithlon ar hyd y ffordd. A\u2019r newyddion gorau yw bod De-ddwyrain Cymru ar flaen y gad o ran gwaith datblygu, ac mae clwstwr o\u2019r radd flaenaf yn dod i\u2019r amlwg yn y rhanbarth. Yn un o\u2019r cwmni\u0308au arloesol sydd wedi\u2019i sefydlu\u2019n dda yma, mae IQE yn cydweithio\u2019n agos a\u0302 Phrifysgol Caerdydd yn y Ganolfan Lled-ddargludyddion Cyfansawdd. Mae Prifddinas-Ranbarth Caerdydd wedi cefnogi\u2019r diwydiant gyda buddsoddiad o \u00a338 miliwn mewn cyfleuster gweithgynhyrchu, sef y Ffowndri Lled-ddargludyddion Cyfansawdd yng Nghasnewydd, gan sicrhau na fydd gweithgynhyrchu\u2019r lled-ddargludyddion, a\u2019r swyddi sy\u2019n gysylltiedig a\u0302 hynny, yn symud tramor."}, {"text_idx": "#000041", "text": "Y tu allan i Lundain, Cymru sydd a\u0302\u2019r economi ddigidol sy\u2019n tyfu cyflymaf, ac mae twf y sector cyllid a phroffesiynol yng Nghymru wedi arwain at ddiwydiant technoleg ariannol sy\u2019n ffynnu. Ym Mhrifddinas-Ranbarth Caerdydd, mae cwmni\u0308au gwasanaethau ariannol fel Admiral ymhlith cyflogwyr mwyaf y rhanbarth. Yn hanesyddol, ac yn gyffredinol, bu\u2019r sector gwasanaethau ariannol yn araf i groesawu newid a mabwysiadu technolegau newydd. Fodd bynnag, mae cyflymder y datblygiadau technolegol wedi ymdreiddio i\u2019r sector gwasanaethau ariannol traddodiadol yng Nghymru, ac wedi aflonyddu arno, wrth i chwaraewyr allweddol gydnabod y buddion sydd ynghlwm wrth dechnolegau newydd."}, {"text_idx": "#000042", "text": "Mae\u2019r byd technoleg ariannol yng Nghymru bellach yn un o\u2019r mwyaf gweithredol yn y DU o ganlyniad i\u2019w garfan ddoniau arloesol a\u2019i gyfleoedd buddsoddi cynyddol. Mae ecosystem dechnoleg ffyniannus Cymru, gyda\u2019i chadwyn gyflenwi gynyddol ynghyd a\u0302 phrifysgolion entrepreneuraidd, yn darparu sylfaen gadarn i\u2019r sector technoleg arian ffynnu arni."}, {"text_idx": "#000043", "text": "Gyda hybiau technoleg ariannol yng Nghaerdydd a Chasnewydd, Abertawe a Wrecsam, mae bron 40,000 o bobl wedi\u2019u cyflogi yn weithredol yn y diwydiant technoleg ariannol yng Nghymru. Amcangyfrifir bod y sector technoleg yn werth tuag \u00a38.5 biliwn i economi Cymru, ac mae\u2019n parhau i dyfu gyda gwasanaethau ariannol a phroffesiynol yn ei ganlyn."}, {"text_idx": "#000044", "text": "Ceir cymuned fywiog ym myd technoleg Cymru, sy\u2019n galluogi busnesau sydd ar gychwyn, buddsoddwyr a chwmni\u0308au mwy i gwrdd a rhannu syniadau trwy sbardunwyr busnesau ac unedau hybu yn ogystal a\u0302 thrwy ddigwyddiadau rhwydweithio a mannau gweithio hyblyg. Yn ogystal, mae Cymru\u2019n gartref i\u2019r cwrs israddedig cyntaf mewn technoleg ariannol."}, {"text_idx": "#000045", "text": "Gyda\u2019r hinsawdd economaidd a thechnolegol newidiol yng Nghymru, bydd y gwasanaethau ariannol, a\u2019r technolegau sy\u2019n eu cynnal, yn parhau i ddatblygu er mwyn bodloni gofynion diweddarach a gofynion sy\u2019n newid yn fythol gyflymach. Bydd yr ystwythder sy\u2019n ofynnol ym marchnadoedd ariannol y dyfodol yn gofyn am waith arloesol newydd ym meysydd technoleg a systemau."}, {"text_idx": "#000046", "text": "Mae cyfleoedd a photensial anferthol ar gael ar gyfer y sector technoleg ariannol yng Nghymru, ac rydym wedi bod yn weithgar gyda Fintech Wales, gan ddarparu cyllid sbarduno i hybu\u2019r gwaith o greu strategaeth datblygu clwstwr gadarn."}, {"text_idx": "#000047", "text": "Rydym i gyd yn dibynnu ar dechnoleg drwy gydol ein bywydau, naill ai\u2019n uniongyrchol neu\u2019n anuniongyrchol. Boed hynny trwy fancio ar eich ffo\u0302n clyfar, gweithio ar liniadur, neu dal i fyny a\u0302\u2019r diweddaraf ar lechen, rydym yn storio meintiau anferth o wybodaeth bersonol ar ddyfeisiau neu ar-lein yn gyson. Seiberddiogelwch yw\u2019r diffiniad a roddir i ddiogelwch y wybodaeth honno, ac amddiffyniad y dyfeisiau hynny, ac mae\u2019n faes busnes anferth y disgwylir iddo fod yn werth mwy na \u00a3759 biliwn yn fyd-eang rhwng 2017 a 2021. Er y ceir goblygiadau personol o ganlyniad i ymosodiad seiber, mae\u2019r effeithiau economaidd yn anferth \u2013 cyfrifodd yr Adran Iechyd fod yr ymosodiad meddalwedd wystlo WannaCry yn 2017 wedi costio \u00a392 miliwn i\u2019r GIG, ac arweiniodd at ganslo 19,000 o apwyntiadau."}, {"text_idx": "#000048", "text": "Mae seiberddiogelwch yn un o bileri craidd strategaeth ryngwladol Llywodraeth Cymru, ac yn un o sectorau blaenoriaeth y Prifddinas-Ranbarth o safbwynt twf economaidd. Er bod y sector yn gymharol fach, gyda\u2019r Adran dros Dechnoleg Ddigidol, Diwylliant, y Cyfryngau a Chwaraeon yn awgrymu bod 69 cwmni yn gweithredu yn y maes yng Nghymru, ceir cryfderau sylweddol y gellir adeiladu arnynt, ac mae pob cwmni\u2019n teimlo effeithiau datrysiadau seiberddiogelwch effeithiol. Mae nifer o chwaraewyr rhyngwladol mawr ym maes seiberddiogelwch eisoes yn gweithredu ym Mhrifddinas-Ranbarth Caerdydd, sef Airbus a Thales. Mae eu gwaith yn canolbwyntio ar ddiogelu, gan geisio darogan ymosodiadau seiber a\u2019u hatal cyn iddynt ddigwydd, yn hytrach na gwneud y gwaith fforensig o ddadansoddi ymosodiadau ar o\u0302l iddynt ddigwydd. Yn hanfodol bwysig \u2013 a dyma\u2019r prif reswm y mae cwmni\u0308au fel Airbus a Thales wedi\u2019u lleoli yma \u2013 mae eu presenoldeb yn cefnogi ac yn cael ei gefnogi gan ecosystem gynyddol o BBaChau yn y byd seiber, sydd wedi\u2019i chryfhau a\u2019i chynnal gan yr arbenigedd a\u2019r garfan o ddoniau o brifysgolion y rhanbarth."}, {"text_idx": "#000049", "text": "Mae\u2019r Prifddinas-Ranbarth yn falch o\u2019i ddwy brifysgol (Prifysgol Caerdydd a Phrifysgol De Cymru) sydd wedi\u2019u cydnabod gan y Ganolfan Diogelwch Seiber Genedlaethol fel canolfannau rhagoriaeth ym maes ymchwil ac addysgu seiberddiogelwch, ac o\u2019r buddsoddiad diwydiannol gan Airbus a Thales, gwerth dros \u00a318 miliwn (yn ogystal a\u0302 buddsoddiad gan Lywodraeth Cymru), mewn gwaith arloesi yn y sector seiberddiogelwch yn y rhanbarth. Mae Prifysgol Caerdydd, Airbus a Thales yn rhan o gonsortiwm a arweinir gan Brifysgol Bryste sy\u2019n ceisio buddsoddiad ymchwil ac arloesedd o \u00a340 miliwn gan UKRI, y byddai\u2019n helpu i hybu twf sylweddol ym maes seiberddiogelwch yn y Prifddinas-Ranbarth."}, {"text_idx": "#000050", "text": "Mewn sawl ffordd, mae deallusrwydd artiffisial yn sylfaenol i\u2019r gwaith trawsnewidiol sy\u2019n mynd rhagddo mewn llawer o\u2019r sectorau blaenoriaeth eraill. Boed hynny ym meysydd technoleg ariannol, diagnosteg feddygol neu gerbydau awtomatig, mae\u2019r defnydd a wneir o ddata a deallusrwydd artiffisial yn chwarae rhan gynyddol."}, {"text_idx": "#000051", "text": "Cydnabyddir bod Prifddinas-Ranbarth Caerdydd yn un o ganolfannau cynhyrchu cyfryngau mwyaf y DU y tu allan i Lundain. Mae cynhyrchu ffilmiau a rhaglenni teledu\u2019n gyfrifol am ran sylweddol o economi Prifddinas-Ranbarth Caerdydd, gyda 600 a mwy o gwmni\u0308au\u2019n cyfrannu \u00a3350 miliwn ati. Mae 7% o weithlu\u2019r rhanbarth yn ymwneud a\u0302\u2019r cyfryngau. Mae Cymru\u2019n datblygu enw da rhyngwladol am gynhyrchu drama\u0302u teledu o safon, a chynhyrchwyd dros 30 o ffilmiau a drama\u0302u yn y wlad ers 2017, gan gynnwys Dr Who, Sherlock a His Dark Materials."}, {"text_idx": "#000052", "text": "Yn allweddol i\u2019r twf hwn ym maes ffilmiau a theledu ym Mhrifddinas-Ranbarth Caerdydd y mae stiwdios o\u2019r radd flaenaf (stiwdios drama\u2019r BBC, stiwdios Bad Wolf, a Seren Studios), sy\u2019n golygu bod y rhanbarth yn atynnu cwmni\u0308au, gan gynnwys cynhyrchwyr ffilmiau Hollywood, i ddod yma i ddefnyddio\u2019i stiwdios a\u2019i leoliadau awyr agored. Mae gan y rhanbarth hefyd sector prifysgol cryf iawn, gan gynnwys Clwstwr, sef rhaglen ymchwil a datblygu yn y diwydiant creadigol gwerth \u00a310 miliwn dan arweiniad Prifysgol Caerdydd, a ffrwd ddiddiwedd o sgiliau a thalent wedi\u2019i sbarduno gan Brifysgol De Cymru."}, {"text_idx": "#000053", "text": "Yn ogystal a\u0302 ffilmiau a theledu, mae gan y rhanbarth gryfderau ym meysydd y cyfryngau darlledu, cynnwys digidol, a cherddoriaeth o Gymru, ac mae\u2019n gartref i sector gemau bywiog sy\u2019n tyfu."}, {"text_idx": "#000054", "text": "Mae\u2019r sector hefyd yn dwyn buddion ymledol sylweddol i rannau eraill o\u2019r economi, gan gynnwys rolau ar draws amrediad eang o sgiliau megis crefftau ac arbenigeddau fel dylunio gwisgoedd a llwyfannau, peirianneg goleuadau a sain, logisteg, gwaith coed, arlwyo, ac o\u0302l-gynhyrchu."}, {"text_idx": "#000055", "text": "Yn 2019, dyfarnwyd \u00a350,000 i gonsortiwm uchelgeisiol dan arweiniad Prifysgol Caerdydd, o gronfeydd Ymchwil ac Arloesi yn y DU, i helpu ei gynnig ar gyfer clwstwr Prifddinas Greadigol. Os bydd yn llwyddiannus, bydd y clwstwr, gyda phartneriaid o Screen Alliance Cymru, y BBC, ITV ac S4C, i Tramshed Tech, Nesta a\u2019r Alacrity Foundation, yn sicrhau \u00a319 miliwn ychwanegol er mwyn tyfu\u2019r clwstwr creadigol yn y Brifddinas-Ranbarth, gan olygu y caiff mwy o\u2019r cynnwys yr ydym yn ei fwynhau gan Netflix, Amazon, Disney ac ati ei ffilmio a\u2019i gynhyrchu yn ein rhanbarth."}, {"text_idx": "#000056", "text": "Mae\u2019r sector gwyddorau bywyd yn anferth, ond ym Mhrifddinas-Ranbarth Caerdydd ceir ffocws penodol ar ddyfeisiau a diagnosteg feddygol. Ceir cynrychiolaeth gref yn y maes hwn yn y rhanbarth, ac mae\u2019n gartref i gwmni\u0308au dyfeisiau a diagnosteg feddygol aeddfed, ymchwil genomeg arloesol ym Mhrifysgol Caerdydd, a charfan fywiog o gwmni\u0308au technoleg feddygol ifanc. Mae\u2019r rhanbarth eisoes yn gartref i\u2019r cyfansoddion eraill sy\u2019n ofynnol ar gyfer trawsnewid Prifddinas-Ranbarth Caerdydd yn gartref diagnosteg cenhedlaeth nesaf, gan gynnwys:"}, {"text_idx": "#000058", "text": "Ein nod yw dod a\u0302\u2019r meysydd hyn ynghyd mewn clwstwr technoleg feddygol ffyniannus a arweinir gan waith ymchwil a datblygu, gan greu ecosystem lle gall busnesau weithio ar y cyd a\u0302 gwaith ymchwil arloesol, defnyddio\u2019r potensial a gynigir gan led-ddargludyddion cyfansawdd, a darparu arloesedd i\u2019r GIG yn uniongyrchol, gan ddwyn budd i iechyd a llesiant y rhanbarth wrth hybu twf economaidd hefyd."}, {"text_idx": "#000059", "text": "Mae trafnidiaeth gyhoeddus well yn sylfaenol i dwf economaidd cynaliadwy, ac mae hefyd yn cynnig buddion gwirioneddol i bobl. Bydd y buddsoddiad metro gwerth \u00a31 biliwn yn arwain at gyflymu a chynyddu gallu ac amlder system drafnidiaeth graidd y Brifddinas-Ranbarth yn sylweddol, ond mae gofyn am fuddsoddiad pellach mewn seilwaith rheilffyrdd a bysiau er mwyn hybu economi gryfach sy\u2019n fwy cynhwysol a mwy cyfartal, i gyflwyno ffyniant i bawb drwy gysylltu pobl, cymunedau a busnesau a\u0302 swyddi, gwasanaethau a marchnadoedd."}, {"text_idx": "#000060", "text": "Mae\u2019n amlwg y caiff y pandemig COVID-19 effaith ar waith cynllunio trafnidiaeth yn y dyfodol. Fodd bynnag, hyd yn oed gyda mwy ohonom yn gweithio gartref ac yn lleol, rydym o hyd yn disgwyl, ar o\u0302l y pandemig, y bydd angen cael mwy o drafnidiaeth gyhoeddus gan ystyried y defnydd uchel a wnaed o geir cyn y pandemig (cyfran o tua 80% o\u2019r holl ddulliau o deithio i\u2019r gwaith). Mae cyfle gennym i gyflwyno mwy o drafnidiaeth gyhoeddus dros amser ac annog mwy o ddatblygiad yn y lleoedd y gellir cael mynediad iddynt drwy drafnidiaeth gyhoeddus \u2013 yr hyn a elwir yn \u201cddatblygiad sy\u2019n seiliedig ar systemau trafnidiaeth\u201d. Mae hyn yn hanfodol, gan ystyried bod llawer o swyddi, manwerthu a gwasanaethau cyhoeddus heddiw wedi\u2019u lleoli mewn mannau y gellir ond cael mynediad iddynt a\u0302 char."}, {"text_idx": "#000061", "text": "Mae system drafnidiaeth effeithlon ac effeithiol yn helpu i gynyddu nifer y bobl sydd am fyw, gweithio, a threulio amser hamdden yng Nghymru, sydd, yn ei dro, yn adeiladu economi\u0308au cryf a bywiog yn lleol."}, {"text_idx": "#000062", "text": "Mae\u2019r ffaith y gellir cludo llwythi yn effeithiol yng Nghymru hefyd yn ei gwneud yn lle deniadol i wneud busnes. Gyda hanes byd-enwog, cyfoethog y rhanbarth, mae gan y porthladdoedd amrywiol ar hyd arfordir De-ddwyrain Cymru arbenigedd helaeth yn y maes o drin cynwysyddion, dur, cynnyrch coed, a llwythi mawr. Gyda\u2019i gysylltiadau da a\u0302\u2019r rhwydwaith rheilffyrdd, a\u2019r ffaith fod traffordd yr M4 wrth law, mae Porthladd Caerdydd yn ymdrin a\u0302 thua 1.7 miliwn o dunelli yn flynyddol, gan gynnig atebion storio arbenigol ac offer trin nwyddau penodol i gwsmeriaid, gan gyfrannu mwy na \u00a3120 miliwn i economi Cymru bob blwyddyn."}, {"text_idx": "#000063", "text": "Mae gan Gymru gryfderau hefyd mewn sectorau trafnidiaeth eraill fel hedfanaeth. Mae gan y rhanbarth ei faes awyr ei hun, y bu ym meddiant Llywodraeth Cymru ers 2013, sydd wedi\u2019i leoli wrth ymyl afon Hafren yn ne-orllewin y rhanbarth. Mae gan y maes awyr redfa hir y gall awyren jet yr A380 lanio arni, mae\u2019n cynnig ffordd o ddynesu \u201cdros ddw\u0302r\u201d, ac mae\u2019n ganolfan i gyfleuster cynnal a chadw awyrennau pellter hir British Airways."}, {"text_idx": "#000064", "text": "Mae gennym gyfle unigryw i ailadeiladu ein heconomi mewn modd cynaliadwy a gwneud buddsoddiadau gwyrddach, a phenderfyniadau cadarnhaol o ran yr hinsawdd, a fydd yn ein gosod ar drywydd sy\u2019n alinio a\u0302\u2019r targedau hinsawdd yng Nghymru, yn y DU, ac ar lefel ryngwladol."}, {"text_idx": "#000065", "text": "Mae gan Brifddinas-Ranbarth Caerdydd weledigaeth ynni, gyda chefnogaeth gan Lywodraeth Cymru, sydd wedi\u2019i modelu i amlinellu llwybr datgarboneiddio posibl a fydd yn gosod y rhanbarth ar drywydd i gyflawni system ynni sero net erbyn 2050, yn unol ag amcanion Llywodraeth y DU. Er mwyn cyflawni\u2019r targedau, mae angen i Brifddinas-Ranbarth Caerdydd sicrhau gostyngiad o 55% yn yr allyriadau o\u2019i system ynni erbyn 2035, yn o\u0302l rhaniadau fesul sector fel a ganlyn:"}, {"text_idx": "#000066", "text": "Gostyngiad o 51% mewn allyriadau\u2019n deillio o wres a phw\u0302er domestigGostyngiad o 54% mewn allyriadau masnachol a diwydiannolGostyngiad o 60% mewn allyriadau o drafnidiaeth ffyrdd"}, {"text_idx": "#000067", "text": "Rydym wedi ymrwymo i gyflawni hyn."}, {"text_idx": "#000068", "text": "I gystadlu\u2019n effeithiol yn economi fyd-eang heddiw, mae\u2019n hanfodol bwysig cael hyder mewn gweithlu hyfedr, hyblyg a dibynadwy. Mae\u2019r cyflenwad o sgiliau lleol yn un o\u2019r ystyriaethau allweddol o safbwynt unrhyw fusnes sy\u2019n penderfynu ble i weithredu, ac mae o bwys enfawr i sut mae ein rhanbarth yn perfformio. Ym Mhrifddinas-Ranbarth Caerdydd, ceir ecosystem gref o sgiliau, gwybodaeth ac ymchwil, a chydweithio diwydiannol. Mae\u2019n gartref i Brifysgol Caerdydd, Prifysgol De Cymru, Prifysgol Metropolitan Caerdydd a\u2019r Brifysgol Agored yng Nghymru, sydd, gyda\u2019i gilydd, yn gyfrifol am tua 75,000 o fyfyrwyr. Mae hyn ochr yn ochr a\u0302 phum coleg addysg bellach, sef Coleg Caerdydd a\u2019r Fro, Coleg Gwent, Coleg Penybont, Coleg y Cymoedd, a Choleg Merthyr Tudful, sy\u2019n cefnogi addysg ac uwchsgilio 60,000 o fyfyrwyr ychwanegol."}, {"text_idx": "#000069", "text": "Ceir diwylliant cydweithio cryf rhwng y sector addysg uwch, y sector addysg bellach a diwydiant yn y rhanbarth. Mae\u2019r prifysgolion a\u2019u partneriaid diwydiannol yn gwneud cyfraniad sylweddol i wytnwch economaidd a chymdeithasol y rhanbarth ac maent yn allweddol i strategaethau twf yn y dyfodol."}, {"text_idx": "#000070", "text": "Mae ffyniant y rhanbarth i\u2019r dyfodol yn dibynnu ar sector addysg bywiog a chynhwysol sy\u2019n hybu cyfleoedd i bawb ac sydd a\u0302 chysylltiadau eglur ac amlwg a\u0302 thwf yr economi leol a chenedlaethol."}, {"text_idx": "#000071", "text": "Mae darparu gwasanaethau digidol o\u2019r radd flaenaf yn rhoi sbardun ar gyfer arloesi a chreu ffrydiau busnes newydd, sydd, yn eu tro, yn arwain at dwf economaidd, cynhwysiant cymdeithasol a chydlyniant cymdeithasol. Yn unol a\u0302 hynny, mae\u2019n elfen hanfodol bwysig sy\u2019n ei gwneud yn bosibl cyflawni uchelgais strategol a chynlluniau twf Prifddinas-Ranbarth Caerdydd."}, {"text_idx": "#000072", "text": "Hyd yn hyn, mae\u2019r rhanbarth wedi dioddef o ddiffyg buddsoddiad masnachol mewn seilwaith digidol, sydd, o ganlyniad, wedi arwain at fwlch sylfaenol yn y gallu cyflenwi o\u2019i gymharu ag ardaloedd eraill y DU. Mae hyn wedi bod yn amlwg iawn drwy gydol y pandemig COVID-19. Mae\u2019n hanfodol ein bod yn mynd i\u2019r afael a\u0302\u2019r bwlch ac yn diogelu\u2019r rhwydweithiau ffeibr sefydlog a\u2019r rhwydweithiau symudol at y dyfodol er mwyn darparu sylfaen drawsnewidiol ar gyfer busnesau a dinasyddion ledled y rhanbarth, ac, yn wir, ledled Cymru."}, {"text_idx": "#000073", "text": "Mae tai da yn un o\u2019r elfennau allweddol sy\u2019n pennu safon byw, ond i lawer o bobl ym Mhrifddinas-Ranbarth Caerdydd, mae cael cartref modern o ansawdd da yn angen nad yw wedi\u2019i ddiwallu. Mae\u2019r ystadegau mewn perthynas ag adeiladu tai yn rhoi darlun llwm. Bu gostyngiad sylweddol iawn yn nifer y cartrefi newydd a adeiladwyd yn sgil yr argyfwng ariannol yn 2007, ac, yn 2018, roedd y lefelau\u2019n parhau i fod islaw\u2019r rhai a welwyd cyn yr argyfwng hwnnw. Roedd proses adfer wedi bod yn mynd rhagddi cyn y daeth y cyfyngiadau symud COVID-19 i rym, ac roedd rhai bwrdeistrefau\u2019n ffynnu, ond roedd yr adferiad hwnnw\u2019n anghyson, problem a gafodd ei dwysa\u0301u gan nifer o safleoedd sydd wedi\u2019u dal yn o\u0302l."}, {"text_idx": "#000074", "text": "Mae diffyg adeiladu tai newydd yn cael effaith fawr ar unigolion a busnesau. Mae\u2019n cyfrannu at broblemau o beidio a\u0302 gallu fforddio prynu ty\u0302 wrth i brisiau codi\u2019n gyflymach nag incymau. Ar draws y rhanbarth, roedd canolrif y prisiau tai yn 2018 yn fwy na phum gwaith gymaint a\u0302 chanolrif yr incymau blynyddol."}, {"text_idx": "#000075", "text": "Mae effeithiau negyddol eraill a achosir gan adeiladu nifer llai o dai yn cynnwys diffyg symudedd llafur, costau uwch i fusnes oherwydd cyflenwad cyfyngedig o lafur lleol, cadw stoc dai hen o ansawdd gwael y mae\u2019n anodd eu gwresogi\u2019n effeithlon, a safon byw wael ar gyfer trigolion. Yn y sector hwn, byddwn yn canolbwyntio ar ryddhau\u2019r potensial am weithgarwch masnachol, a sicrhau mynediad i dai fforddiadwy o ansawdd da, drwy adfywio safleoedd tir llwyd, a safleoedd sydd wedi\u2019u dal yn o\u0302l, ar draws y rhanbarth cyfan. Ein nod bydd ailgychwyn safleoedd sydd wedi\u2019u dal yn o\u0302l, buddsoddi mewn prosiectau a fydd yn cyflenwi tai ac eiddo masnachol mewn ardaloedd sydd eu hangen fwyaf, hybu gweithgarwch adeiladu, swyddi a datblygiadau cynaliadwy, a gwella cystadleurwydd a rhagolygon twf hirdymor y rhanbarth drwy seilwaith gwell, cysylltedd cynyddol, a gwaith adfywio."}, {"text_idx": "#000076", "text": "Arloesedd yw conglfaen ffyniant a thwf economaidd parhaus. Yn o\u0302l adroddiad gan McKinsey, mae 84% o swyddogion gweithredol yn dweud bod eu llwyddiant yn y dyfodol yn dibynnu ar arloesi. Heb arloesi, ni ddaw unrhyw beth newydd, a heb unrhyw beth newydd, ni wneir cynnydd o ddifrif. Felly os nad yw sefydliad yn gwneud cynnydd, ni all barhau i fod yn berthnasol mewn marchnad gystadleuol. Yn ogystal, dros yr ychydig ddegawdau diwethaf, mae arloesi wedi dod yn ffordd bwysig o ymladd yn erbyn risgiau a bygythiadau cymdeithasol critigol. Mae enghreifftiau\u2019n cynnwys materion sy\u2019n amrywio o\u2019r argyfwng hinsawdd, gofalu am boblogaeth sy\u2019n heneiddio, tlodi bwyd a seilwaith technoleg la\u0302n i fath newydd o economi wybodaeth sy\u2019n gyforiog o ddata ac awtomatiaeth. Mae arloesi\u2019n bwysig o ran hybu cymdeithas gan ei fod yn datrys y mathau hyn o broblemau cymdeithasol ac yn gwella gallu\u2019r gymdeithas i weithredu. Mewn byd ansicr, ac yn ystod adeg ansicr, mae un peth yn glir, sef yr angen i addasu ac arloesi yn barhaus, a bod a\u0302\u2019r gallu i fod yn ystwyth, yn hyblyg, ac i newid yn gyflym."}, {"text_idx": "#000077", "text": "Fodd bynnag, er gwaethaf pwysigrwydd cydnabyddedig gwaith ymchwil ac arloesi, fel cenedl rydym wedi tanfuddsoddi ynddo yn gyson. Mae hyn wedi arwain at ymrwymiad gan Lywodraeth y DU i fuddsoddi 2.4% o\u2019r gwariant cenedlaethol ym maes arloesi ac ymchwil erbyn 2027, a 3% dros y tymor canolig. Yng Nghymru, amcangyfrifir mai tua 1% o\u2019r allbwn cenedlaethol a fuddsoddir ym maes ymchwil a datblygu ar hyn o bryd. Nid yw hyn yn ddigon."}, {"text_idx": "#000078", "text": "Bydd Prifddinas-Ranbarth Caerdydd yn canolbwyntio ar agweddau lluosog, gan gynnwys:"}, {"text_idx": "#000079", "text": "Creu a rheoli cronfeydd her, gan ddod a\u0302\u2019r sector cyhoeddus, y sector preifat a\u2019n prifysgolion ynghyd er mwyn datrys y materion cymdeithasol mawr cyfredol. Problemau y mae\u2019r pandemig COVID-19 wedi\u2019u dwysa\u0301u.Cefnogi, a chymryd rhan mewn ceisiadau am gyllid Strength in Places gan UKRI ar gyfer datblygu ein sectorau blaenoriaeth. Ym mis Gorffennaf 2020, gwnaethom lwyddo i sicrhau \u00a325.4 miliwn ar gyfer datblygu CSconnected \u2013 prosiect mawr o fewn ein clwstwr lled-ddargludyddion cyfansawdd sy\u2019n seiliedig ar integreiddio rhagoriaeth ymchwil o brifysgolion y rhanbarth a\u0302 chadwynau cyflenwi unigryw\u2019r rhanbarth ym maes lled-ddargludyddion uwch.Creu a rheoli cronfa arloesi bwrpasol i helpu i gyflymu twf ein BBaChau strategol."}]